Diari Oficial de la Generalitat Valenciana


Sumari del DOGV 3110, del 29-10-1997 (1997/11513)

RESOLUCIÓ de 27 d'octubre de 1997, de la Direcció General d'Ordenació i Innovació Educativa i Política Lingüística, per la qual es convoquen els cursos conduents a l'obtenció del certificat d'aptitud pedagògica a les universitats de la Comunitat Valenciana durant el curs acadèmic 1997-98.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3110

Data del DOGV
:   29-10-1997

Secció del DOGV
:   AUTORITATS I PERSONAL - CURSOS DE FORMACIÓ

Número del document
:   1997/11109


Data del document
:   27-10-1997

Organisme emissor
:   Conselleria de Cultura, Educació i Ciència

Tipus de document
:   Resolució

3619 RESOLUCIÓ de 27 d'octubre de 1997, de la Direcció General d'Ordenació i Innovació Educativa i Política Lingüística, per la qual es convoquen els cursos conduents a l'obtenció del certificat d'aptitud pedagògica a les universitats de la Comunitat Valenciana durant el curs acadèmic 1997-98. [97/Q11202]
  
La Llei Orgànica 1/1990, de 3 d'octubre, d'Ordenació General del Sistema Educatiu (LOGSE) va establir l'exigència d'estar en possessió d'un títol professional d'especialització didàctica per a impartir els ensenyaments d'Educació Secundària Obligatòria, Batxillerat i Formació Professional específica de grau mitjà i superior.
  
Atenent el citat mandat, el Reial Decret 1.692/1995, de 20 d'octubre (BOE 9 de novembre), va regular aquest títol, així com les característiques del curs de qualificació pedagògica, conduent a ell i va encomanar a les administracions educatives la regulació del pla d'estudis i la impartició efectiva del citat curs.
  
Des del curs 1996-97, la Conselleria de Cultura, Educació i Ciència i les universitats valencianes han abordat els treballs d'aplicació a la Comunitat Valenciana d'aquesta nova oferta formativa. No obstant això, davant la complexitat i singularitat del nou model, i per tal d'atendre les necessitats del col·lectiu d'usuaris en el curs acadèmic 1997-98, considerant els perjudicis que podrien derivar-se de qualsevol demora i en virtut de la disposició transitòria primera del Reial Decret 1.692/1995, de 20 d'octubre, que determina que les administracions educatives podran seguir organitzant fins al curs 1999-2000 els ensenyaments conduents al certificat d'aptitud pedagògica amb validesa equivalent al nou títol professional d'especialització didàctica, resolc:
  
Primer
  
Es convoquen els ensenyaments conduents a l'obtenció del certificat d'aptitud pedagògica (CAP) que seran impartits per les universitats de la Comunitat Valenciana, en el curs acadèmic 1997-98.
  
Segon
  
Aquests ensenyaments s'impartiran de gener a maig de 1998, segons el següent calendari:
  
- Inici de les classes teòriques el 15 de gener.
  
- Inici de la fase pràctica a partir del 16 de febrer.
  
- Final de les classes teòriques el 30 d'abril.
  
Tercer
  
La preinscripció i matriculació en aquests ensenyaments seguirà el següent calendari i procediment:
  
1. La preinscripció es realitzarà en qualsevol de les universitats de la Comunitat Valenciana entre els dies 3 i 14 de novembre de 1997.
  
2. Els interessats hauran de reunir els següents requisits: haver finalitzat els estudis conduents a la titulació superior i haver realitzat el dipòsit del títol corresponent, o estar-ne en possessió.
  
3. Els interessats ompliran, per a la preinscripció, la instància que figura en l'annex únic d'aquesta resolució i la presentaran, en el termini indicat, a l'Institut de Ciències de l'Educació de les universitats Politècnica de València i d'Alacant, en el Registre General de les universitats Jaume I de Castelló de la Plana i Miguel Hernández d'Elx, o en el servei de Formació Permanent de la Universitat de València. Estudi General.
  
4. El dia 15 de desembre de 1997 es farà pública als taulers d'anuncis de les universitats la relació provisional d'admesos amb expressió de la universitat en què cada interessat haurà de realitzar el curs.
  
5. Qualsevol reclamació o al·legació a les dades que figuraran en la relació provisional d'admesos, podrà presentar-se fins el dia 19 de desembre en el mateix lloc en què es va realitzar la preinscripció.
  
6. La relació definitiva d'admesos, una vegada resoltes les al·legacions o reclamacions produïdes, es farà pública el dia 7 de gener als taulers d'anuncis de les universitats.
  
7. La matriculació s'efectuarà entre els dies 8 i 15 de gener de 1998 a la universitat indicada, en cada cas, en la relació d'admesos.
  
Quart
  
L'expedició del certificat d'aptitud pedagògica es realitzarà el 15 de juny de 1998. El certificat serà expedit per les corresponents universitats de la Comunitat Valenciana en la forma establida en la disposició transitòria primera del Reial Decret 1.692/1995, de 20 d'octubre, i tindrà validesa equivalent al títol professional d'especialització didàctica per a l'ingrés al cos de professors d'Ensenyament Secundari i en el de professors tècnics de Formació Professional.
  
València, 27 d'octubre de 1997.- El director general d'Ordenació i Innovació Educativa i Política Lingüística: Josep Vicent Felip i Monlleó.
  
ANNEX
  
Imprés de preinscripció
  
Cognoms:
  
Nom:
  
Domicili:
  
DNI/NIF:
  
Titulació:
  
Data d'expedició o dipòsit del títol:
  
Donat el cas d'haver grups de la vostra titulació en més d'una universitat valenciana, assenyaleu la de la vostra preferència:
  
\* Alacant
  
\* Jaume I. Castelló de la Plana
  
\* Miguel Hernández. Elx
  
\* Politècnica. València
  
\* València. Estudi General
  
Data i signatura del sol·licitant